Անուշեհ Անսարի

Անուշեհ Անսարի  ծննդով Անուշեհ Ռաիսյան (, , ), իրանական ծագումով ամերիկացի գիտնական, Prodea systems, Inc. ընկերության համահիմնադիր 2006 թվականի սեպտեմբերի 18-ին դարձել է աշխարհի առաջին կին տիեզերական տուրիստը։

Կենսագրություն 
Անուշեն ծնվել է Իրանի հյուսիսարևելյան Մաշհադ քաղաքում։ Ըստ Անուշեհ Անսարիի ինքը պարսկական արմատներ ունի և հպարտանում է դրանով։ Անսարիի տիեզերագնացների խումբ ընդգրկվելուց հետո ադրբեջանական մի շարք լրատվամիջոցներ, հաղորդագրության մեջ սխալներ թույլ տալով, հայտարարել են, որ նա էթնիկ ադրբեջանցի է։ Սխալներից մեկը նաև նրա ծննդյան վայրն էր։ Էթնիկ ծագման և ծննդյան վայրի մասին այս սխալը դրանից հետո տարածել են մի շարք ռուսական լրատվամիջոցներ։

Անուշեի ծննդից հետո նրա ծնողները տեղափոխվել են Թեհրան, որտեղ անցել է նրա մանկությունն ու պատանեկությունը։ 1984 թվականին նա տեղափոխվել է ԱՄՆ, քանի որ նրա ծնողներն ուզում էին, որ նա լավ կրթություն ստանա և զբաղվի գիտությամբ։ Անուշեն Ջորջ Մեյսոնի համալսարանում ստացել է բակալավրի աստիճան, որտեղ զբաղվել է տեղեկատվությամբ և էլեկտրոնիկայով։ Մագիստրոսի աստիճան ստացել է Ջորջ Վաշինգտոնի համալսարանում։

Ուսումն ավարտելուց հետո Անուշեն աշխատանք է գտել MCI, Inc. կազմակերպությունում, որտեղ ծանոթացել է Համիդ Անսարիի հետ, որի հետ էլ ամուսնացել է 1991 թվականին։ 1993 թվականին Անուշեն, Համիդը և նրա եղբայր Ամիրը հիմնել են Telecom Technologies, Inc. (TTI) ընկերությունը։ Անուշեն եղել է ընկերության գործադիր տնօրենը։ 2000 թվականին նրանք վաճառել են TTI-ը Sonus Networks, Inc. ընկերությանը 550 մլն դոլարով։ Դրանից անմիջապես հետո TTI-ի արժեթղթերի գինը կտրուկ ընկել է և Sonus Networks ընկերությունը վիճարկել է վաճառքը, և Այսարիները մեղադրվել են ինսայդերյան առևտրի մեջ ()։

Անուշեն X Prize հիմնադրամի հոգաբարձուների խորհրդի անդամ է։ Անսարիների ընտանիքը միլիոնների ներդրում է կատարել հիմնադրամում և դարձել է Ansari X Prize մրցանակի (նախնական անունը՝ X Prize) անվանական հովանավորը, որը տրվում էր առաջին մասնավոր մերձուղեծրային տիեզերանավին։ 2004 թվականի հոկտեմբերի 4-ին մրցանակը շահել են SpaceShipOne տիեզերանավը նախագծող Tier One նախագծի մասնակիցները։

2006 թվականի փետրվարին Անսարիների ներդրումային Prodea Systems, Inc. ընկերությունը, հայտարարել է Space Adventures, Ltd. և Ռուսաստանի դաշնային տիեզերական ընկերության հետ համագործակցության մասին, որի արդյունքում պետք է ստեղծվեր առևտրային օգտագործման մերձտիեզերական տիեզերանավերի տորմիղ։

Բացի մայրենի պարսկերենից Անուշեն ազատ տիրապետում է անգլերենի և ֆրանսերենի։ Տիեզերական թռիչքի նախապատրաստական շրջանում սովորել է խոսակցական մակարդակի ռուսերեն։

Ծանոթագրություններ

Արտաքին հղումներ 
 Interview with Anousheh Ansari: Iran's first space explorer
 Космический блог Ануше Ансари  
 Дневник Ануше Ансари о полете на МКС в 2006 году  

Տիեզերական տուրիստներ
Ամերիկացի գործարարներ
Ամերիկացիներ իրանական սերմամբ